La Bibia piemontèisa/Testament Vej/Cronache/2Cronache22


22

Acasìa a regna an Giuda 

Anlora la gent ëd Gerusalem a l'ha proclamà rè a sò pòst ël fieul pì cit ëd Jeoram, valadì: Acasìa, përchè tuti coj pì vej a l'ero stàit massà da la banda ch'a l'era intrà con j'Arab ant ël campament. A l'é parèj che Acasìa fieul ëd Jeoram a l'é vnùit esse rè. Acasia a l'avìa vintedoi agn cora che a l'é dventà rè 'd Giuda e a l'ha regnà n'ann sol a Gerusalem. Soa mare a l'era Atalia, la novoda d'Omri. Ëdcò Acasìa a l'ha seguità ‘l cativ esempi dla dinastìa d'Acab, përchè soa mare a l'ha daje ‘d consej d'empietà.A l'ha fàit lòn ch’a l’é mal a j'euj dël Signor, giusta coma a fasìo coj dla famija d'Acab. Lor a son fin-a dventà ij sò consijé apress ëd la mòrt ëd sò pare, lòn ch’a l'han portalo a soa ruin-a.

Dasendje da ment ai consèj ëd costissì, Acasìa a l’é giontasse a Ioram, ël fieul ëd Rè Acab d’Israel, an soa guèra contra 'd Casael ëd Siria, an Ramot ëd Ghilead. 22:6 Quand che j’Aramé a l'han ferì Ioram an bataja, chiel a l'é tornass-ne a Jesrel, për curesse da le ferìe ch'a l'avìa arseivù dai Sirian a Ramot cora che a l'era stàit batù contra Casael d'Aram. Acasia, fieul dël rè Jeoram ëd Giuda, a l'é vnùit giù a visité Joram, fieul d'Acab, a Jesrel, përchè chiel-sì a l'era stàit ferì. 

A l'é staita, contut, la volontà 'd Dé che Acasìa, për soa ruin-a, andèissa da Ioram. An efet, quand ch’a l'é rivà, a l'é surtì con Joram contra 'd Jeu, fieul ëd Nimsi, che 'l Signor a l'avìa consacrà për dësblé la dinastìa d'Acab.

Antramentre che Ieu a fasìa giustissia dla famija d'Acab, a l'ha 'dcò trovà ij cap ëd Giuda e ij novod d'Acasia, sò servitor, e a l'ha massaje. Chiel a l'ha peui ancora fàit sërché Acasia, che a l'han trovà stërmà an Samaria. A l'han portalo da Ieu, ch’a l'ha falo massé. Ma a l'han sotralo, përchè a disìo: “A l'é fieul ëd Ieosafat che a l'ha arsërca Nosgnor con tut sò cheur”. Ma gnun dij mèmber ch’a j’ero dzorvivù dla famija d’Acasìa a l’era bon a governé ‘l regn.

La regin-a Atalia a governa Giuda 

Cora che Atalia, mare d'Acasia, a l'ha vëdù che a l'era mòrtie sò fieul, chila a l'é proponusse dë sterminé tuta la dissendensa dla famija real ëd Giuda. Ma Jeosabeat, fija 'd Rè Jeoram, a l'ha ciapà Joas fieul d'Acasia e a l'ha stërmalo, an gavandlo da la rimanensa dij dissendent reaj destinà a la mòrt. Chila ansema a la bàila, a l'ha falo intré ant la camera da let e parèj che Jeosabeat, fija 'd rè Jeoram e fomna dël sacerdòt Jehoiadà e che a l'era 'dcò la seur d'Acasìa, a l'ha salvà Joas da Atalia, che për lòn a l'ha pa falo massé.

Nòte 

Bibia
Testament Vej
Cronache